b'\n_START_ARTICLE_\nHenkil\xc3\xb6st\xc3\xb6rahasto\n_START_PARAGRAPH_\nHenkil\xc3\xb6st\xc3\xb6rahasto eli palkkiorahasto on koko henkil\xc3\xb6st\xc3\xb6n kattava verotehokas palkitsemismuoto yrityksille, kunnille ja virastoille. Henkil\xc3\xb6st\xc3\xb6n omistaman rahaston teht\xc3\xa4v\xc3\xa4n\xc3\xa4 on hallinnoida rahastoon suoritettuja tulos- tai voittopalkkioeri\xc3\xa4. Rahastoon kertyneet varat on sijoitettava 1) varmalla ja tuloa tuottavalla tavalla, tai 2) yritykseen tai saman konsernin yritykseen, jonka palveluksessa rahaston j\xc3\xa4senet ovat.\n_START_SECTION_\nHenkil\xc3\xb6st\xc3\xb6rahaston perustaminen ja rahastosta nostaminen\n_START_PARAGRAPH_\nHenkil\xc3\xb6st\xc3\xb6rahaston perustamista ja toimintaa s\xc3\xa4\xc3\xa4ntelee henkil\xc3\xb6st\xc3\xb6rahastolaki. Henkil\xc3\xb6st\xc3\xb6rahaston perustamisen edellytt\xc3\xa4\xc3\xa4, ett\xc3\xa4 yrityksess\xc3\xa4 on s\xc3\xa4\xc3\xa4nn\xc3\xb6llisess\xc3\xa4 ty\xc3\xb6suhteessa v\xc3\xa4hint\xc3\xa4\xc3\xa4n 10 henkil\xc3\xb6\xc3\xa4, sek\xc3\xa4 yrityksen liikevaihto on yli 200\xc2\xa0000 euroa. 2011 voimaan tullut lakimuutos, jossa muun muassa poistettiin 5 vuoden m\xc3\xa4\xc3\xa4r\xc3\xa4aika ennen ensimm\xc3\xa4ist\xc3\xa4 mahdollista nostoa rahastosta, on lis\xc3\xa4nnyt kiinnostusta henkil\xc3\xb6st\xc3\xb6rahastoja kohtaan._NEWLINE_Palkkioj\xc3\xa4rjestelm\xc3\xa4n k\xc3\xa4ytt\xc3\xb6\xc3\xb6nottamista ja henkil\xc3\xb6st\xc3\xb6rahaston perustamista on k\xc3\xa4sitelt\xc3\xa4v\xc3\xa4 yhteistoimintamenettelyss\xc3\xa4. Henkil\xc3\xb6st\xc3\xb6rahasto voi olla joko vapaaehtoinen tai pakollinen; j\xc3\xa4sen voi halutessaan ottaa palkkionsa k\xc3\xa4teisen\xc3\xa4, jos yrityksen palkkioj\xc3\xa4rjestelm\xc3\xa4 sen sallii. Vuosittain rahasto-osuuksista voidaan nostaa max 15%. Ty\xc3\xb6suhteen p\xc3\xa4\xc3\xa4ttyess\xc3\xa4 koko henkil\xc3\xb6kohtainen rahasto-osuus on nostettavissa.\n_START_SECTION_\nPalvelun tarjoajat\n_START_PARAGRAPH_\nHenkil\xc3\xb6st\xc3\xb6rahastojen palveluntarjoajat neuvovat yrityksi\xc3\xa4 palkkioj\xc3\xa4rjestelm\xc3\xa4n luomisessa, henkil\xc3\xb6st\xc3\xb6rahaston perustamisessa, hoitavat rahaston kirjanpidon ja hallinnoinnin, sek\xc3\xa4 toimivat varainhoidon asiantuntijoina. Suomessa alalla on kolme toimijaa: Elite Palkitsemispalvelut Oy, Mandatum Life, Henkil\xc3\xb6st\xc3\xb6rahastopalvelut Oy Lahti.'